ddrg/super_eurlex huggingface dataset:
Virallinen lehti nro C 167 , 01/06/1998 s. 0218



B4-0493, 0516, 0525, 0544 ja 0555/98 Päätöslauselma piispa Gerardin murhasta Guatemalassa Euroopan parlamentti, joka A. ottaa huomioon sunnuntaiyönä 26. huhtikuuta 1998 tapahtuneen Guatemalan kaupungin arkkihiippakunnan apulaispiispa ja Guatemalan kaupungin arkkihiippakunnan ihmisoikeustoimiston koordinaattori Juan José Gerardin raa'an murhan, B. ottaa huomioon, että piispa Gerardi oli mukana laatimassa ja toimittamassa «Historiallisen muistin palautuminen» (Recuperación de la memoria histórica) ja «Guatemala: ei koskaan enää» (Guatemala: Nunca más) -asiakirjoja, joissa käsitellään Guatemalan sodan aikana tehtyjä ihmisoikeusrikkomuksia, C. ottaa huomioon, että näiden kammottavien ihmisoikeusrikkomusten tarkoituksena oli mitätöidä rauhanprosessin myönteiset vaikutukset ja horjuttaa maata ja sen demokraattisia elimiä, D. ottaa huomioon, että maan historiassa on esiintynyt runsaasti ihmisoikeusaktivistien murhia, joiden tekijät ovat jääneet rankaisematta; Euroopan parlamentti, joka 1. Tuomitsee voimakkaasti piispa Juan José Gerardin raa'an murhan ja ilmaisee solidaarisuutensa hänen läheisilleen, Guatemalan katoliselle yhteisölle ja kaikille REMHI (Recuperación de la Memoria Histórica) -hankkeeseen osallistuneille sekä kaikille, jotka uskovat ihmisarvoon ja rikosten rankaisematta jättämisen torjuntaan Guatemalassa; 2. Pyytää Guatemalan hallituksen ehdottaman korkean tason komission perustamista seuraamaan parhaillaan käynnissä olevaa tutkimusta, jotta varmistetaan rikoksen selvittäminen ja syyllisten saattaminen oikeuden eteen; 3. Panee merkille yrityksen horjuttaa rauhanprosessia ja demokratiaa ja kannattaa voimakkaasti rauhansopimuksia, joilla lopetettiin pitkäksi venynyt sota, josta Guatemalan kansa oli joutunut kärsimään; 4. Pyytää kaikkia Guatemalan poliittisia voimia tehostamaan ponnistelujaan rauhansopimusten täytäntöönpanemiseksi, erityisesti demilitarisoinnin, verouudistuksen ja maaseudun kehittämisen osalta; 5. Kehottaa puhemiestään välittämään tämän päätöslauselman neuvostolle, komissiolle ja Guatemalan hallitukselle, Guatemalan kongressille sekä Guatemalan piispainkonferenssin puheenjohtajalle.
Virallinen lehti nro C 034 , 02/02/1998 s. 0168



B4-0054/98 Päätöslauselma joukkoteloituksista Etelä-Koreassa Euroopan parlamentti, joka A. ottaa huomioon, että 30. joulukuuta 1997 Etelä-Koreassa teloitettiin 23 ihmistä, B. ottaa huomioon, että tietojen mukaan n. 50 vankia odottaa kuolemantuomion täytäntöönpanoa Etelä-Koreassa, C. katsoo, että kuolemanrangaistus ei ole koskaan oikeutettu rangaistus, D. ottaa huomioon, että Etelä-Korea on muissa suhteissa ottanut huomattavia askelia kohti demokratisointia, minkä osoittivat myös joulukuussa 1997 pidetyt vapaat vaalit, joissa pitkäaikainen toisinajattelija Kim Dae-Jung valittiin Etelä-Korean presidentiksi; Euroopan parlamentti, joka 1. Tuomitsee joulukuun lopussa täytäntöönpannun joukkoteloituksen ja kehottaa Etelä-Korean presidenttiä ja hallitusta välittömästi keskeyttämään teloitukset ensimmäisenä askelena kohti kuolemanrangaistuksen täydellistä poistamista; 2. Pitää Etelä-Korean käynnissä olevaa demokratisointia myönteisenä ja rohkaisee Etelä- Korean viranomaisia jatkamaan tällä tiellä; 3. Kehottaa puhemiestään välittämään tämän päätöslauselman neuvostolle, komissiolle, ja Etelä-Korean hallitukselle.
Virallinen lehti nro C 115 , 14/04/1997 s. 0170



B4-0191, 0228 ja 0263/97 Päätöslauselma Kosovosta Euroopan parlamentti, joka - ottaa huomioon aiemmat päätöslauselmansa Kosovosta ja entisestä Jugoslaviasta, A. katsoo, että Serbian poliisivoimat ovat jatkaneet useiden albanialaisten kiduttamista ja tappamista sekä pidättäneet mielivaltaisesti yli 100 albanialaista viimeisten parin kuukauden aikana, mikä on kiristänyt entisestään jo aiemminkin räjähdysaltista tilannetta, B. katsoo, että Kosovon vapautusarmeija (UCK) on jälleen aloittanut uuden salamurha-aallon, jonka kohteena ovat olleet yhteistyötä tekevät albaanit ja Serbian hallinnon korkeat virkamiehet, C. katsoo, että Albanian pääpuolue, Kosovon demokraattinen liitto (LDK), jota johtaa Ibrahim Rugova, yrittää edelleen löytää rauhanomaista ratkaisua ongelmaan väkivallattomalla siviilien tottelemattomuuskampanjalla nykyistä apartheid-hallinnon kaltaista hallintoa vastaan, D. katsoo, että sekä Euroopan unioni (Euroopan parlamentin aloitteesta) että YK:n ihmisoikeusraportoija Elisabeth Rehn ovat vaatineet Pristinan toimistojen avaamista keinona taata kansainvälisten tahojen läsnäolo alueella, E. katsoo, että tiedotusvälineiden sananvapaus on välttämätöntä Jugoslavian liittotasavallan (FRY) demokratisoimiseksi ja sen vuoksi, että maan ihmiset ymmärtäisivät, mitä maailmalla ja heidän omassa maassaan tapahtuu; 1. Tuomitsee Kosovossa jatkuvan sorron ja vaatii Serbian viranomaisia vapauttamaan kaikki poliittiset vangit, takaamaan tiedotusvälineiden sananvapauden sekä aloittamaan Kosovon asukkaiden ja edustajiensa kanssa neuvottelut alueen tulevaisuudesta; 2. Kehottaa kaikkia osapuolia lopettamaan kaikki väkivaltaisuudet ja aloittamaan vuoropuhelun; 3. Vaatii tiedotusvälineiden sananvapauden varmistamista Jugoslavian liittotasavallassa; 4. Kehottaa neuvostoa ryhtymään kaikkiin mahdollisiin ponnisteluihin sellaisen merkittävän käytännöllisen aloitteen käynnistämiseksi, jonka avulla voidaan aloittaa eri osapuolten väliset neuvottelut, ja koordinoimaan ponnistelujaan USA:n kanssa; 5. Toistaa pyyntönsä Pristinan toimiston avaamisesta, mistä serbihallitus on toistaiseksi kieltäytynyt, ja kehottaa Jugoslavian viranomaisia myöntymään pyyntöön; 6. Kehottaa toistamiseen komissiota ja neuvostoa tekemään aloitteen sellaisen kansainvälisen konferenssin järjestämisestä, jossa käsitellään erityisesti Kosovon tilannetta; 7. Vaatii komissiota antamaan käytännöllistä tukea Albanian siviiliväestölle ja sen väkivallattomille pyrkimyksille löytää tilanteeseen rauhanomainen ratkaisu; 8. Vetoaa uudestaan neuvostoon, jotta se asettaisi Euroopan unionin ja Jugoslavian liittotasavallan välisten suhteiden kehittämisen ja jäljellä olevien sanktioiden poistamisen ehdoksi sen, että Kosovosta aloitetaan kestävät neuvottelut; 9. Kehottaa puhemiestään välittämään tämän päätöslauselman neuvostolle, komissiolle, Jugoslavian liittotasavallan hallitukselle ja Ibrahim Rugovalle.
Virallinen lehti nro C 115 , 14/04/1997 s. 0176



B4-0200, 0243 ja 0265/97 Päätöslauselma Iranin maanjäristyksestä ja humanitaarisen avun tarpeesta Euroopan parlamentti, joka A. ottaa huomioon Pohjois-Iranissa tapahtuneen maanjäristyksen, B. katsoo, että tämä katastrofi on vaatinut lukuisia uhreja väestön keskuudessa ja että hätä-apu on ehdottoman välttämätöntä, C. katsoo lisäksi, että huonot ilmasto-olosuhteet ja monien kylien kaukainen sijainti tekevät avun jakamisen entistä vaikeammaksi; Euroopan parlamentti, joka 1. Esittää surunvalittelunsa uhreille ja heidän perheilleen; 2. Pyytää komissiota ryhtymään poikkeustoimiin eurooppalaisten järjestöjen (kuten Lääkärit ilman rajoja, Punainen Risti ja 'Pharmaciens Hors Frontières') alueen väestölle antaman humanitaarisen avun koordinoimiseksi; 3. Kehottaa puhemiestään välittämään tämän päätöslauselman neuvostolle, komissiolle ja Iranin hallitukselle.
Virallinen lehti nro C 347 , 18/11/1996 s. 0165



B4-1128/96 Päätöslauselma Bulgarian viljapulasta Euroopan parlamentti, joka - ottaa huomioon EU:n ja Bulgarian välisen assosiointisopimuksen, A. katsoo, että Bulgaria on vakavassa talouskriisissä, jota luonnehtivat jatkuva korkea inflaatio, kasvava työttömyys, elinkustannusten jyrkkä nousu ja pankkijärjestelmän vakava kriisi, B. katsoo, että osaksi markkinointivuoden 1995/1996 epäsuotuisista sääoloista johtunut ennenäkemättömän heikko viljasato on aiheuttanut sen, että Bulgariassa vallitsee kriittinen väliaikainen viljapula, jonka vuoksi tänä talvena on tuotava suuria määriä viljaa väestön ruokkimiseksi, C. korostaa, että peruselintarvikkeiden hinnat ovat jyrkästi nousseet Bulgariassa ja että erityisesti Bulgarian väestön sosiaalisesti heikossa asemassa oleva osa, mukaan luettuna eläkeläiset ja työttömät, joutuu tänä talvena kohtaamaan vakavia ravitsemusongelmia, D. korostaa, että Euroopan unionin kiireellinen ja suora apu auttaa voittamaan nämä mitä vakavimmat ongelmat ja auttaa myös saavuttamaan edistystä talousuudistus- ja kunnostusprosessissa; 1. Korostaa, että assosiointisopimus asettaa Euroopan unionille moraalisen velvoitteen tukea Bulgarian väestöä nykyisessä talouskriisissä; 2. Kehottaa komissiota ja neuvostoa toteuttamaan tarvittavat toimenpiteet, joilla käynnistetään hätäapuohjelma, jotta Bulgariaan voidaan toimittaa peruselintarvikkeita maan väestön köyhimpien osien vakavan elintarvikekriisin ratkaisemiseksi; 3. Kehottaa jäsenvaltioita harkitsemaan, missä laajuudessa kahdenväliset rahoitus- ja luottojärjestelyt tai muut kansalliset ohjelmat voidaan ulottaa koskemaan viljan toimittamista Bulgariaan; 4. Kehottaa komissiota lisäksi toteuttamaan tarvittavat toimenpiteet, joilla Bulgarian hallitusta autetaan selviytymään maan vakavasta talouskriisistä sekä tukemaan kaikkia pyrkimyksiä kohti sosiaalista markkinataloutta; 5. Kehottaa puhemiestään välittämään tämän päätöslauselman neuvostolle, komissiolle ja Bulgarian hallitukselle.
Virallinen lehti nro C 166 , 10/06/1996 s. 0277



B4-0658, 0659, 0661, 0662 ja 0663/96 Päätöslauselma Yhdysvaltojen velvoitteista vuoden 1994 GATT-sopimuksen ja GATS- sopimuksen mukaan Euroopan parlamentti, joka - ottaa huomioon aikaisemmat päätöslauselmansa Yhdysvaltojen kauppalainsäädännöstä ja erityisesti niin sanotusta Toricelli-säädöksestä, A. ottaa huomioon LIBERTAD-säädöksen («Cuban Liberty and Democratic Solidarity (LIBERTAD) Act») vuodelta 1996 ja luonnoksen Iranin öljysanktiosäädökseksi («Iran Oil Sanctions Act») vuodelta 1996, jota on mahdollisesti tarkoitus soveltaa myös Libyaan, B. on huolestunut siitä, että tämä laki tai lakiluonnos sisältää useita määräyksiä, joiden tarkoituksena ja vaikutuksena on Yhdysvaltojen oikeuden laajentaminen yksipuolisesti kolmansien maiden yrityksiin, C. katsoo, että nämä toimenpiteet ovat vakavasti ristiriidassa EU:n ja sen jäsenvaltioiden talous- ja kauppaetujen kanssa, D. katsoo, että nämä toimenpiteet rikkovat GATTin ja WTO:n puitteissa allekirjoitettuja kansainvälisiä sopimuksia, E. esittää vaatimuksen tiiviimmästä poliittisesta vuoropuhelusta Madridin Atlantin julistuksen hengessä ja perustalta mahdollisten suhteita Kuuban, Iranin ja Libyan kaltaisiin maihin koskevien erimielisyyksien ratkaisemiseksi, 1. Tukee voimakkaasti komissiota ja neuvostoa, kun ne torjuvat USA:n nykyiseen kauppalainsäädäntöön sisältyvät sen aluerajojen ulkopuolelle ulottuvat osa- alueet, sekä voimassa olevan monenvälisen kauppajärjestelmän että EU:n yritysten edun vuoksi; 2. Pitää siksi tervetulleena neuvoston ja komission vaatimusta muodollisista neuvotteluista USA:n kanssa kiistojen ratkaisua koskevan sopimuksen mukaisesti («Understanding on Rules and Procedures Governing the Settlement of Disputes and GATT/GATS Rules»); 3. Tuomitsee Helms-Burtonin lain ja kaikki toimenpiteet, joihin Yhdysvallat on yksipuolisesti ryhtynyt maailman vapaakauppaa vastaan ja joiden ulkoiset vaikutukset ovat ristiriidassa EU:n ja jäsenvaltioiden etujen kanssa; 4. Vetoaa Yhdysvaltojen kongressiin ja hallitukseen, jotta ne tekisivät kaiken vallassaan olevan WTO:n monenvälisen kauppajärjestelmän noudattamiseksi ja kehittämiseksi edelleen; 5. Pyytää komissiota ehdottamaan asetusta, jossa kielletään suostuminen tällaisiin toimenpiteisiin, ja kiellon olisi oltava ehdoton tai sen olisi edellytettävä alistumista sellaisen lain määräyksiin, joka rajojen ulkopuolelle ulottuvuudesta johtuen on pätemätön, mikä on omiaan eliminoimaan kaikki yhteiselle kauppapolitiikalle vahinkoa aiheuttavat vaikutukset; 6. Kehottaa neuvostoa ja komissiota jatkamaan ja syventämään vuoropuhelua USA:n kanssa Atlantin julistuksen mukaisesti myös suhteissa Kuuban, Iranin ja Libyan kaltaisiin maihin ja harkitsemaan Euroopan unionista tehdyn sopimuksen V osaston mukaisia yhteisiä toimia; 7. Kehottaa puhemiestään välittämään tämän päätöslauselman neuvostolle, komissiolle sekä Amerikan yhdysvaltojen hallitukselle ja kongressille.
Virallinen lehti nro C 065 , 04/03/1996 s. 0157



B4-0158, 0181, 0183, 0187, 0246 ja 0256/96 Päätöslauselma Salman Rushdien henkeä uhkaavasta fatwasta Euroopan parlamentti, joka - ottaa huomioon aikaisemmat päätöslauselmansa ihmisoikeuksien loukkauksista Iranissa ja erityisesti 16. joulukuuta 1993 antamansa päätöslauselman ((EYVL C 20, 24.1.1994, s. 170)) Salman Rushdielle julistetusta fatwasta, sekä YK:n päätöslauselmat, A. katsoo, että 14. helmikuuta 1989 Salman Rushdieta vastaan julistettiin hänen kirjoittamansa kirjan vuoksi fatwa, jonka oli tarkoitus johtaa hänen kuolemaansa, B. katsoo, että vuonna 1992 EU aloitti kriittisen vuoropuhelun Iranin kanssa tarkoituksena saada Iranin hallitukselta kirjallinen vakuutus siitä, että se ei ryhdy mihinkään toimiin, jotka vaarantaisivat Salman Rushdien hengen, C. on huolestunut jatkuvista tiedoista, jotka koskevat räikeitä ihmisoikeuksien loukkauksia erityisesti naisia, uskonnollisia ja etnisiä vähemmistöjä sekä oppositioryhmiä vastaan sekä Iranissa että sen ulkopuolella, esimerkkinä äskettäin uskosta luopumisesta annettu kuolemantuomio Dhabuhoullah Mahranille, johtavalle Bahai-uskonnon edustajalle; 1. Tuomitsee uudelleen Iranin hallituksen Salman Rushdielle 14. helmikuuta 1989 määräämän tappotuomion; 2. Vaatii Iranin hallitukselta kirjallista vakuutusta siitä, että se ei pane fatwaa toimeen ja pyrkii estämään Iranin kansalaisia yrittämästä sitä; 3. Kehottaa neuvostoa ja jäsenvaltioita toteuttamaan uuden aloitteen tässä asiassa ja ottamaan käyttöön konkreettisemmat toimenpiteet, joilla Iranin hallitusta painostetaan antamaan tämä kirjallinen vakuutus; 4. Ilmaisee solidaarisuutensa niitä Iranin kansalaisia kohtaan, joita Teheranin hallitus vainoaa, koska he kuuluvat uskonnollisiin vähemmistöihin, kuten Bahai-uskontokuntaan, tai heidän sukupuolensa tai kansanryhmään kuulumisensa vuoksi tai koska he kuuluvat poliittiseen ryhmään, joka vastustaa hallitusta; 5. Kehottaa puhemiestään välittämään tämän päätöslauselman komissiolle, neuvostolle ja Iranin hallitukselle ja parlamentille (majlis).
Virallinen lehti nro C 065 , 04/03/1996 s. 0156



B4-0146, 0154, 0164, 0245, 0249 ja 0254/96 Päätöslauselma Turkin provokatiivisista toimista ja Euroopan unionin jäsenvaltion suvereenien oikeuksien kiistämisestä Euroopan parlamentti, joka A. ottaa huomioon Turkin provokaviitiset sotatoimet, jotka liittyvät Aigeianmeren itäosassa sijaitsevaan Imian kalliosaareen. B. ilmaisee huolensa tilanteen ylikuumenemisen vaarasta, jos tämä kiista saa jatkua, C. ottaa huomioon Turkin viralliset julkilausumat, joissa esitetään aluevaatimuksia ja asetetaan kyseenalaiseksi Euroopan unionin jäsenvaltion suvereenisuus omalla alueellaan, D. katsoo, että Dodekanesian saariryhmän asema määritellään vuoden 1923 Lausannen sopimuksen, vuoden 1947 Italian ja Turkin pöytäkirjan sekä vuoden 1947 Pariisin rauhansopimuksen mukaan Imian saari kuuluu Dodekanesian saariryhmään, ja ottaa huomioon, että jopa 1960-luvun turkkilaisissa kartoissa nämä saaret on merkitty Kreikalle kuuluviksi, E. katsoo, että Turkin toimet ovat osa laajempaa politiikkaa, jolla asetetaan kyseenalaiseksi Aigeianmeren alueen status quo, F. ottaa huomioon neuvoston julkilausuman 6. maaliskuuta 1995 pidetyssä assosiointineuvoston kokouksessa, joka korosti Turkin ja sen naapureina olevien EU:n jäsenvaltioiden hyvien naapurussuhteiden ensisijaisen suurta merkitystä ja katsoo, että näiden unionin ja Turkin ensisijaisen tärkeiden suhteiden olisi automaattisesti poistettava keskinäisten sotilaallisten vihamielisyyksien mahdollisuus; Euroopan parlamentti, joka 1. On vakavasti huolissaan siitä, että Turkki on vaarallisella tavalla asettanut kyseenalaiseksi Euroopan unionin jäsenvaltion Kreikan suvereenisuuden, sekä sotilaallisen jännityksen lisääntymisestä Aigeianmeren alueella; 2. Valittaa sitä, että Kreikka ja Turkki näyttivät olevan lähellä vihollisuuksien puhkeamista, ja vaatii kaikkien sellaisten toimien välitöntä lopettamista, jotka vaarantavat rauhan ja vakauden tällä alueella; 3. Korostaa sitä, että Kreikan rajat ovat myös Euroopan unionin ulkorajoja; 4. Vaatii Turkkia noudattamaan kansainvälisiä sopimuksia, ja erityisesti Euroopan turvallisuus- ja yhteistyösopimusta, jossa vaaditaan, että kaikki kiistat on ratkaistava rauhanomaisesti kansainvälisen oikeuden mukaisesti; 5. Valittaa Euroopan unionin ja sen jäsenvaltioiden toimimattomuutta tämän kriisin aikana, ja kehottaa niitä yhteisen ulko- ja turvallisuuspolitiikan mukaisiin tehokkaisiin toimiin; 6. Kehottaa neuvostoa ryhtymään asianmukaisiin toimiin Kreikan ja Turkin välisten suhteiden liennyttämiseksi; 7. Kehottaa puhemiestään välittämään tämän päätöslauselman neuvostolle, komissiolle, Turkin hallitukselle, Kreikan parlamentille ja Turkin kansalliskokoukselle.
Virallinen lehti nro C 065 , 04/03/1996 s. 0166



B4-0200/96 Päätöslauselma Zairen tilanteesta Euroopan parlamentti, joka - ottaa huomioon aikaisemmat päätöslauselmansa Zairen ja Keski-Afrikan suurten järvien alueen tilanteesta, A. katsoo, että Zairen poliittinen ja taloudellinen tilanne on jatkuvasti heikkenemässä, mistä on haittaa maan asukkaille, samalla kun Zairen kehitys lisää jännitystä Keski-Afrikan suurten järvien alueen muutenkin jännittyneissä oloissa, B. katsoo, että Kisanganin arkkipiispa Monsengwo on joutunut luopunut tehtävästään väliaikaisen parlamentin puhemiehenä, mikä entisestään vaikeuttaa tilannetta ja merkitsee poliittisten uudistusten - vaikkakin väliaikaista - pysähtymistä, C. katsoo, että poliittisten uudistusten päämääränä pitäisi olla demokraattisen järjestelmän ja oikeusvaltion perustaminen, millä mahdollistettaisiin todellinen sosiaalinen ja taloudellinen kehitys, josta olisi hyötyä koko Zairen kansalle, D. katsoo, että edellä mainittujen olosuhteiden jatkuva puuttuminen Zairesta merkitsee sitä, että kansainvälisten avustusjärjestöjen täytyy kanavoida apunsa riippumattomien kansalaisjärjestöjen kautta ja pyytää saada täydet valtuudet kaiken hallituksen kautta annetun avun perillemenon tarkastamiseeen, jotta voidaan varmistua siitä, että apu todella menee Zairen kansalle, eikä siis lisää Zairen nykyistä korruptiota eikä joudu yläluokan henkilökohtaiseen käyttöön, E. katsoo, että Euroopan unionin ja sen jäsenvaltioiden on pyrittävä edistämään poliittista, sosiaalista ja taloudellista edistystä Zairessa, mikä on myös laajemmin Keski-Afrikan ja suurten järvien alueen rauhan ja kehityksen etujen mukaista; 1. Ilmaisee tukensa Zairen kansalle, joka edelleen kärsii siitä, että maasta puuttuu poliittista tahtoa uudistusten tiellä olevien esteiden murtamiseen; 2. Korostaa sitä, että ilman tätä uudistusta sosiaalinen ja taloudellinen tilanne heikkenee entisestään; 3. On vakuuttunut siitä, että vain oikeusvaltion ja demokratian edistämisprosessi luo pohjan koko Zairen kansan paremmille elinoloille; 4. Pyytää kansainvälistä yhteisöä ja erityisesti Euroopan unionia ja sen jäsenvaltioita osoittamaan apunsa tavalla, joka edistää muutosprosessia, mm. kotiutettujen sotilaiden integroimista siviilielämään, hallintobyrokratian vähentämistä ja naapurimaista kotoisin olevien pakolaisten palauttamista takaisin kotimaahansa; 5. Pyytää komissiota ja neuvostoa tekemään kaiken voitavansa, jotta ne suhteissaan Zairen viranomaisiin edistäisivät uudistusprosessia käyttäen kaikkien käytettävissään olevien keinojen avulla; 6. Pyytää AKT:n ja EU:n yhteistä edustajakokousta tutkimaan Zairen tilanteen kehitystä seuraavassa täysistunnossaan Windhoekissa, Namibiassa maaliskuussa 1996; 7. Kehottaa puhemiestään välittämään tämän päätöslauselman komissiolle, neuvostolle, ATK:n ja EU:n yhteiselle edustajakokoukselle sekä Zairen presidentille, pääministerille ja parlamentille.
Virallinen lehti nro C 065 , 04/03/1996 s. 0161



B4-0161, 0176, 0196, 0211, 0224 ja 0230/95 Päätöslauselma Guatemalan ihmisoikeustilanteesta Euroopan parlamentti, joka - ottaa huomioon Guatemalan tilanteesta antamansa aikaisemmat päätöslauselmat, A. ottaa huomioon Guatemalan yleisen väkivaltaisen tilanteen, joka aiheutuu siitä, että maassa ei ole onnistuttu saavuttamaan rauhaa, ja pitää siksi tervetulleena, että Roomassa ilmoitettiin 12. helmikuuta 1996 rauhanneuvottelujen uudelleen aloittamisesta uuden hallituksen ja UNRG:n välillä, ja tunnustaa, että rauhan aikaan saaminen on ihmisoikeuksien täyden kunnioittamisen edellytys, B. katsoo, että perustuslailliset uudistukset ja armeijan alistaminen siviiliviranomaisten alaisuuteen ovat rauhansopimusten perusseikkoja, C. katsoo, että 13. joulukuuta 1995 «Köyhien sektori» -järjestön johtaja ja hänen äitinsä murhattiin Santa Isabel II -alueella Villa Nuevassa, D. katsoo, että 21. joulukuuta 1995 tuntemattomat hyökkääjät pahoinpitelivät julkisen alan ammattiyhdistyksen pääsihteerin yritettyään ahdistaa tämän lopettamaan ammattiyhdistystoimintansa, E. ottaa huomioon uskonnollisen yhteisön jäsenille, ammattiyhdistysjohtajille ja yhteiskunnan köyhimpien jäsenten ja alkuperäisväestön etuja suojelemaan pyrkivien muiden järjestöjen jäsenille esitetyt uhkaukset, joita on kohdistettu myös tuomareihin ja liikemiehiin sekä poliisiviranomaisiin ja muihin viranomaisiin, F. ottaa huomioon Guatemalan uuden johdon pyrkimykset sekä demokratisointiprosessin edistymisen; 1. Tukee hallituksen ja UNRG:n pyrkimyksiä rauhanomaiseen neuvotteluratkaisuun; 2. Ilmaisee huolestuneisuutensa raporteista, jotka koskevat murhia, uhkauksia, pahoinpitelyjä ja loukkaantumisia, joiden uhriksi monet kansalaisyhteiskunnan edustajat ovat Guatemalassa joutuneet, ja kehottaa kaikin mahdollisin keinoin valaisemaan näitä tapahtumia ja rankaisemaan syyllisiä; 3. Kehottaa Guatemalan hallitusta päättäväisesti jatkamaan ponnistelujaan demokraattisen yhteiskunnan ja laillisuuden saavuttamiseksi, mikä presidentti Alvaro Arzun virkaanastumistilaisuudessaan vahvistamalla tavalla rohkaisee kehitystä, tuo rauhan ja varmistaa kaikkien kansalaisten turvallisuuden lujilla toimilla, jotka perustuvat siihen, että rikokset eivät jää rankaisematta; 4. Kehottaa neuvostoa ja komissiota aktiivisesti tukemaan näitä pyrkimyksiä erityisesti yhteistyöhankkeitten muodossa painottaen erityisesti alkuperäisväestön ja maanviljelijöiden järjestöjä; 5. Kehottaa puhemiestään välittämään tämän päätöslauselman neuvostolle, komissiolle, Guatemalan hallitukselle ja parlamentille sekä Keski-Amerikan parlamentille.